Diari Oficial de la Generalitat Valenciana


Sumari del DOGV 8492, del 22-02-2019 (2019/1641)

RESOLUCIÓ de 18 de febrer 2019, de la Universitat de València, per la qual es fa l'oferta pública d'una plaça de personal funcionari interí de programa temporal d'investigació: «Determinación de nuevos biomarcadores por resonancia magnética nuclear en fluidos corporales. FIPI19-01».
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8492

Data del DOGV
:   22-02-2019

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2019/1641


Data del document
:   18-02-2019

Organisme emissor
:   Universitat de València

Tipus de document
:   Resolució

Descriptors 

:   * concurs administratiu

RESOLUCIÓ de 18 de febrer 2019, de la Universitat de València, per la qual es fa l'oferta pública d'una plaça de personal funcionari interí de programa temporal d'investigació: «Determinación de nuevos biomarcadores por resonancia magnética nuclear en fluidos corporales. FIPI19-01». [2019/1641]  
El Rectorat de la Universitat de València, fent ús de les atribucions que li confereix l'article 20, en relació amb l'article 2.2 de la Llei orgànica 6/2001, de 21 de desembre, d'universitats, resol:  
  
Fer l'oferta pública d'una plaça de funcionari interí de programa temporal d'investigació d'acord amb les bases següents.  
  
Primera. Requisits generals dels aspirants  
1.1. Tenir nacionalitat espanyola o tenir la nacionalitat d'un país membre o ser de qualsevol dels estats a què, en virtut de tractats internacionals establerts per la Unió Europea i ratificats per Espanya, siga aplicable la lliure circulació de treballadors, en els termes en què aquesta està definida en el Tractat constitutiu de la Unió Europea, en aquest cas hauran de presentar el resguard d'haver sol·licitat la targeta de residència comunitària.  
També s'hi poden presentar aspirants amb nacionalitat diferent a la que s'ha especificat anteriorment, per a la qual cosa només cal complir els requisits que estableix la normativa vigent. En aquest cas, qui obtinga l'adjudicació del lloc de treball ofert haurà d'acreditar almenys el permís de treball i de residència al moment de la contractació.  
1.2. Tenir complerts 16 anys el dia en què acaba el termini de presentació de sol·licituds.  
1.3. Posseir la titulació acadèmica que figura en l'annex I o estar en condicions d'obtenir-la abans de la data d'inici del contracte.  
Quan la categoria que se sol·licite siga la de doctor, en el cas de titulacions obtingudes en l'estranger, hauran d'acreditar que estan en possessió de la corresponent convalidació, de la credencial que acredite, si escau, l'homologació o del certificat d'equivalència al nivell acadèmic de doctor expedit per la universitat que l'atorgue. Aquest requisit no serà aplicable als aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.  
  
Quan la categoria que se sol·licite siga la de titulat o titulada superiors, en el cas de titulacions obtingudes en l'estranger, hauran d'acreditar que estan en possessió de la corresponent convalidació o de la credencial que acredite, si escau, l'homologació o la declaració d'equivalència a titulació. Aquest requisit no serà aplicable als aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.  
En el cas de titulacions obtingudes en l'estranger que no es troben homologades, declarada la seua equivalència o reconegudes en la data de finalització del termini de presentació de sol·licituds es podrà substituir aquest requisit, sempre que la titulació es presumisca per l'òrgan convocant equivalent a l'exigida en la convocatòria, pel d'acreditar haver iniciat la tramitació per a l'homologació, declaració d'equivalència o reconeixement, rescindint-se el contracte si l'autoritat competent resol la seua denegació, entenent que existeix denegació quan aquesta es condiciona al compliment de determinats requisits, en tant no es complisquen.  
1.4. Quan en l'annex I s'exigisca com a requisit un nivell d'idioma, els cursos reconeguts són els contemplats en la Taula d'Equivalències d'acreditació d'L2 de la UV, aprovada per Acord del Consell de Govern (ACGUV) 45/2013, actualitzat per l'ACGUV 169/2013, actualitzada per la Comissió de Llengües L2 de 2 de desembre de 2015.  
  
1.5. No patir malaltia ni estar afectat per limitació física o psíquica que siga incompatible amb l'exercici de les corresponents funcions.  
  
1.6. No estar inhabilitat per a l'exercici de funcions públiques, o no haver estat separat mitjançant expedient disciplinari de qualsevol administració o treball públic. En el cas d'aspirants la nacionalitat dels quals no siga l'espanyola, hauran d'acreditar, igualment, no estar sotmesos a sanció disciplinària o condemna penal que els impedisca, en el seu estat, l'accés a la funció pública o, si no en tenen, còpia de la sol·licitud d'emissió, sense perjudici de declaració jurada per part de la persona interessada.  
Tots aquests requisits s'han de tenir en el moment en què acaba el termini de presentació de sol·licituds i s'han de mantenir durant el procés selectiu.  
  
Segona. Sol·licituds  
2.1. Les persones interessades que reunisquen els requisits generals i els que s'assenyalen en l'annex I, han de presentar la sol·licitud, juntament amb el currículum i els documents que acrediten els mèrits al·legats, adreçada a l'atenció de Pascual Medina Bessó, director de la Unitat Central d'Investigació de la Facultat de Medicina (UCIM), Facultat de Medicina i Odontologia de la Universitat de València, avinguda Blasco Ibáñez, número 15, 46668 València, al Registre de la Gerència de la Universitat de València (av. Blasco Ibáñez, 13, baixos, 46510 València), a través de qualsevol altre registre auxiliar dels centres universitaris o per qualsevol dels procediments establerts en l'article 38 de la Llei 30/199, de 26 de novembre, de règim jurídic de les administracions públiques i del procediment administratiu comú, (que es manté en vigor en aplicació del penúltim paràgraf de la disposició derogatòria única de la Llei 39/2015, d'1 d'octubre, del procediment administratiu comú de les administracions públiques).  
Les instàncies presentades a les oficines de Correus s'han de presentar en sobre obert, perquè l'empleat o empleada la segelle, i hi ha de figurar amb claredat el nom de l'oficina i la data. En cas de no fer-ho d'aquesta manera, es considerarà presentada en la data d'entrada en el registre general d'aquesta universitat.  
2.2. Com a instància, es farà servir el model que facilita el Servei de Recursos Humans i Personal d'Administració i Serveis (RRHH-PAS) de la Universitat de València a les seues dependències de l'avinguda Blasco Ibáñez, 13, 46786 València; n'hi ha una còpia en la pàgina web http://www.uv.es/pasinvest.  
2.3. El termini de presentació de les instàncies és de 10 dies naturals a partir de l'endemà de la publicació d'aquesta resolució en el Diari Oficial de la Generalitat Valenciana (DOGV).  
  
Tercera. Documentació que cal presentar  
Juntament amb la sol·licitud, les persones interessades han de presentar la documentació següent:  
3.1. Una fotocòpia del document nacional d'identitat. Les persones que no tinguen la nacionalitat espanyola però sí el dret a participar en aquestes proves, han de presentar fotocòpia del NIE o del document que acredite la seua nacionalitat.  
3.2. Fotocòpia del títol acadèmic o resguard d'haver abonat els drets d'expedició. En cas de titulacions estrangeres, serà necessari acreditar l'homologació o equivalència corresponent o haver iniciat els tràmits per a aquesta.  
3.3. Curriculum vitae, amb acreditació dels mèrits mitjançant documents fotocopiats. No cal la compulsa d'aquests documents acreditatius; n'hi ha prou amb la declaració jurada de la persona interessada sobre l'autenticitat dels documents i sobre les dades que figuren en la instància. En qualsevol moment, però, la comissió o la Universitat pot demanar als aspirants que acrediten la veracitat de les circumstàncies i els documents aportats que hagen estat objecte de valoració.  
  
3.4. Tres mesos després d'haver acabat el procés de selecció i quan haja estat publicada la proposta de nomenament en la pàgina web http://www.uv.es/pasinvest les persones interessades podran sol·licitar la devolució dels currículums a la Unitat Central d'Investigació de la Facultat de Medicina (UCIM), Facultat de Medicina i Odontologia de la Universitat de València. Transcorreguts sis mesos, els currículums que resten en aquest Servei seran destruïts d'ofici.  
  
Quarta. Sistema selectiu  
4.1. El sistema selectiu consisteix en la valoració del currículum dels aspirants per la comissió avaluadora que figura en l'annex IV, els quals seran valorats per aquesta d'acord amb el barem que figura en l'annex III. Els mèrits al·legats en el currículum que no s'hagen justificat documentalment en el termini de presentació d'instàncies, no seran tinguts en compte en la resolució del concurs.  
4.2. La comissió pot, si ho considera, realitzar una entrevista als aspirants. El nombre d'aquells que passen a la fase d'entrevista, que serà eliminatòria, es determinarà per criteri de la comissió avaluadora.  
  
4.3. Acabat el procediment selectiu, es farà pública la baremació dels aspirants, la proposta de nomenament i la resolució de nomenament de la persona seleccionada al tauler d'anuncis del Servei de Recursos Humans i Personal d'Administració i de Serveis (RRHH-PAS) i en la pàgina web http://www.uv.es/pasinvest.  
4.4. D'aquesta convocatòria es pot establir que els aspirants que s'hi presenten constituïsquen una borsa de treball.  
4.5. La comissió avaluadora pot declarar desert el procediment de selecció si, valorats els mèrits i, si és el cas, realitzada l'entrevista, el perfil dels candidats millor puntuats no s'ajusta totalment al perfil de la plaça i a les necessitats del programa d'investigació.  
  
  
Cinquena. Comissió avaluadora  
5.1. La comissió avaluadora és la que figura en l'annex IV d'aquesta convocatòria.  
5.2. Els membres d'aquesta comissió s'han d'abstenir d'intervenir quan es troben en alguna circumstància de les que fixen els articles 23 i 24 de la Llei 40/2015, d'1 d'octubre, de règim jurídic del sector públic  
  
El president o presidenta de la comissió pot demanar als seus membres una declaració expressa de no trobar-se en les circumstàncies que estableixen els articles esmentats.  
5.3. La comissió resoldrà tots els dubtes que puguen sorgir en l'aplicació d'aquestes normes, i allò que calga fer en els casos no fixats.  
  
5.4. El procediment d'actuació de la comissió s'ha d'ajustar en cada moment a allò que disposa la Llei 40/2015, d'1 d'octubre, de règim jurídic del sector públic.  
5.5. Per a les comunicacions i qualsevol problema que puga sorgir, la comissió avaluadora té la seu a la Unitat Central d'Investigació de la Facultat de Medicina (UCIM), Facultat de Medicina i Odontologia de la Universitat de València.  
  
Sisena. Informació respecte de les dades recollides  
6.1. Les dades personals subministrades en aquesta convocatòria s'incorporaran als sistemes d'informació de la Universitat de València que procedisquen, amb la finalitat de gestionar i tramitar la participació en la convocatòria de les proves selectives de conformitat amb allò establert en la Llei 6/2001, de 21 de desembre, de Universitats, modificada per la Llei orgànica 4/2007, de 12 d'abril.  
6.2. El tractament de les dades relacionades amb la gestió d'aquesta convocatòria és la Universitat de València. Delegat Acadèmic de la Rectora per a la Protecció de Dades en la Universitat de València (Ed. Rectorat, av. Blasco Ibáñez, 13, València 46790, somp@ob.gh)  
6.3. Es preveuen les següents comunicacions de dades personals sense consentiment de l'afectat/da:  
Publicació de les diferents resolucions en el tauler oficial de la Universitat de València. Addicionalment, a efectes informatius, podrà publicar-se la resolució a la pàgina web del Servei de Recursos Humans (PAS), l'adreça de la qual és: http://www.uv.es/pasinvest  
6.4. Les dades es conservaran i seran en el seu cas cancel·lades d'acord amb els següents criteris:  
- les dades dels aspirants es conservaran indefinidament mitjançant la publicació de les resolucions de les diferents fases.  
6.5. Les persones que proporcionen dades tenen dret a sol·licitar al responsable del tractament l'accés a les seues dades personals, i la seua rectificació o supressió, o la limitació del seu tractament, o a oposar-se al tractament, així com el dret a la portabilitat de les dades. Les persones interessades podran exercir els seus drets d'accés, mitjançant l'enviament d'un correu electrònic adreçat a dhcw@ry.vs remés des d'adreces oficials de la Universitat de València, o bé mitjançant escrit acompanyat de còpia d'un document d'identitat i, en el seu cas, documentació acreditativa de la sol·licitud, adreçat al Delegat Acadèmic de la Rectora per a la Protecció de Dades en la Universitat de València.  
6.6. L'autoritat de control competent per a la tutela dels drets en relació als tractaments realitzats per la Universitat de València és l'Agència Espanyola de Protecció de Dades, carrer Jorge Juan, 6 (28883 Madrid).  
Lloc web: https://www.agpd.es/portalwebAGPD/index-ides-idphp.php  
6.7. Podeu consultar les nostres polítiques de privacitat a  
https://www.uv.es/uvweb/universitat/ca/politica-privacitat/responsable-identificacio-titular-web-funcions-1285919116693.htm  
  
Setena. Recursos  
Contra aquesta resolució, que exhaureix la via administrativa, es pot interposar recurs de reposició, davant el mateix òrgan que l'ha dictada, dins el termini d'un mes, comptador a partir de l'endemà de la seua notificació o publicació, o recurs contenciós administratiu, davant els òrgans de la jurisdicció contenciosa administrativa de la Comunitat Valenciana, dins el termini de dos mesos comptadors de l'endemà de la seua notificació.  
Contra els actes de la comissió avaluadora es pot interposar recurs d'alçada, d'acord amb el que fixa la Llei 39/2015, d'1 d'octubre, del procediment administratiu comú de les administracions públiques.  
Així mateix, l'administració, si escau, pot revisar les resolucions del tribunal, d'acord amb l'esmentada norma.  
  
València, 18 de febrer de 2019.- La rectora, p. d. (DOGV 09.07.2018), el gerent: Juan Vicente Climent Espí.  
  
  
  
ANNEX I  
  
Condicions generals del nomenament  
1. Plaça de funcionari interí de Programa temporal d'investigació: «Determinación de nuevos biomarcadores por resonancia magnética nuclear en fluidos corporales. FIPI19-01»  
2. Denominació i classificació:  
Escala tècnica superior d'investigació.  
Grup: A.  
Subgrup: A1.  
Complement de destinació: 20.  
Complement específic: E042.  
3. Jornada de treball: 38 hores setmanals.  
4. Període del programa d'investigació i objecte:  
Aquest programa té una duració prevista de tres anys i estarà determinada per la disponibilitat pressupostària.  
Desenvolupament i implementació de nous biomarcadors per a optimització i millora del laboratori d'imatge molecular i metabolòmica de la Unitat Central d'Investigació en la Facultat de Medicina.  
5. Requisits:  
Titulació: grau en Química, Física, o titulació equivalent si n'hi hagués.  
Valencià: certificat de nivell C2, o titulació equivalent.  
Anglès: certificat de nivell B2, o titulació equivalent.  
6. Mèrits preferents: Doctorat.  
Certificat de coneixement d'altres idiomes.  
Experiència acreditada en el maneig i gestió directa del software & hardware d'equips de ressonància magnètica nuclear (RMN) Bruker 600MHz AVANCE III HD (tasques de manteniment, farciment de líquids criogènics, tasques de calibratge i control intern dels paràmetres de l'equip i optimització de seqüències de mesura).  
Experiència acreditada en l'ús i manteniment de sondes d'espectroscòpia convencionals (5mm i 1 mm), de sondes de semi sòlids 4mm HR-MAS i de sistemes d'automatització termostatitzats tipus SampleJet.  
Experiència acreditada en el maneig de sondes de microimatge de ressonància i de la seua electrònica d'adquisició.  
Experiència acreditada en el maneig i preparació de mostres per a l'obtenció de l'espectre d'RMN de biofluids (en 5mm i 1mm) i en el muntatge de rotors d'HR-MAS per mostres semi sòlides. Muntatge de mostres per microimatge en suports específics en funció del insert empleat.  
Experiència acreditada amb la documentació i els procediments experimentals dels equips Bruker. Experiència en la gestió telemàtica d'averies, contacte amb el personal del servei tècnic del fabricant i la gestió dels procediments.  
Experiència acreditada en el procés d'implantació i renovació de l'acreditació de les normes de qualitat AJX6703 en una plataforma d'investigació biomèdica.  
Experiència acreditada en la gestió d'un laboratori d'investigació: control de compres, realització de pressupostos, interacció amb serveis tècnics, maneig i emmagatzematge de mostres biològiques (animals i humanes), tasques de manteniment i gestió de residus. Manipulació de gasos inerts a alta pressió, aire comprimit i líquids criogènics (nitrogen i heli).  
Experiència acreditada en l'ús de software de processat TopSpin, MestRenova, entorn matemàtic MatLab, processat i identificació de pics de ressonància Chenomx i maneig en l'ús de bases de dades metabolòmiques.  
Formació en l'ús i gestió d'equips d'RMN Bruker.  
Coneixements avançats en el funcionament de sistemes basat en Linux. Gestió a nivell d'administrador de sistemes.  
Coneixements avançats en estadística multivariable aplicada a biomedicina.  
  
  
  
ANNEX II  
  
La instància ha de contenir, si més no, les dades següents:  
1. Dades personals: cognoms i nom, data de naixement, NIF/NIE,passaport, telèfon de contacte i adreça.  
2. Denominació: escala tècnica superior d'investigació.  
3. Denominació del programa temporal d'investigació: «Determinación de nuevos biomarcadores por resonancia magnética nuclear en fluidos corporales. FIPI19-01»  
4. Signatura i data de la sol·licitud.  
5. Declaració semblant a la següent: «La persona sotasignada declara que són certes les dades que figuren en aquest currículum i assumeix, en cas contrari, les responsabilitats que es puguen derivar de les inexactituds que hi consten».  
6. Ha d'expressar si desitja o no recuperar el seu curriculum vitae.  
7. Ha d'estar adreçada a la Unitat Central d'Investigació de la Facultat de Medicina (UCIM), Facultat de Medicina i Odontologia de la Universitat de València.  
  
  
  
ANNEX III  
Barem  
  
1. Anys de serveis prestats en les diferents administracions públiques: fins a 0,5 punts per any acreditat, amb un màxim de 2 punts.  
2. Titulacions acadèmiques i cursos de formació:  
- Titulació superior a la requerida en la convocatòria: fins a 0,5 punts.  
- Cursos de formació i perfeccionament: fins a 1 punt.  
- Cursos de valencià: fins a 0,5 punts.  
3. Mèrits preferents relacionats en el punt 6 de l'annex I, experiència prèvia i coneixements concrets: fins a 4 punts.  
4. Entrevista: fins a 2 punts.  
  
  
  
ANNEX IV  
  
Comissió avaluadora titular  
President: Carlos Hermenegildo Caudevilla, vicerector d'Investigació.  
Vocal 1: Pascual Medina Bessó, professor del Departament de Fisiologia.  
Vocal 2: María Jesús Sanz Ferrando, professora del Departament de Farmacologia.  
Vocal 3: Rosa Noguera Salvá, professora del Departament de Patologia.  
Secretària: María Vicenta Alandí Palanca, administradora de la Facultat de Medicina i Odontologia.  
  
  
Comissió avaluadora suplent  
Presidenta: María Dolores Real García, vicerectora d'Innovació i Transferència.  
Vocal 1: Salvador Gil Grau, professor del Departament de Química Orgànica.  
Vocal 2: Gloria Segarra Irles, professora del Departament de Fisiologia.  
Vocal 3: Federico Pallardó Calatayud, professor del Departament de Fisiologia.  
Secretari: Fernando Sánchez Carmen, cap del Servei d'Investigació i Innovació.